Diari Oficial de la Generalitat Valenciana


Sumari del DOGV 9101, del 07-06-2021 (2021/5737)

RESOLUCIÓ de 19 maig de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 69/2955-WJW San Rafael del Río.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9101

Data del DOGV
:   07-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/5737


Data del document
:   19-05-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * San Rafael del Río
    * impacte ambiental

RESOLUCIÓ de 19 maig de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 69/2926-TBV San Rafael del Río. [2021/5737]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 69/6754-CHQ San Rafael del Río.  
  
«Declaració d'impacte ambiental  
Expedient: 69/9418-PMU  
Projecte: Sondeig per a captació d'aigües subterrànies  
Promotor: Viveros Alcanar, SAT núm. 1398  
Òrgan substantiu: Servei Territorial d'Indústria i Energia (Castelló)  
  
Expedient substantiu: ASOSUB/2019/3/12  
Localització: parcel·la 262, del polígon 5, partida Hostalets  
Terme municipal: San Rafael del Río.  
  
Objecte i característiques tècniques del projecte:  
A causa del baix rendiment del sondeig existent i de les fluctuacions piezomètriques experimentades en la zona, s'ha plantejat travessar completament la formació aqüífera que actualment es capta parcialment mitjançant un sondeig, per a així garantir un funcionament hidràulic millor i menys influenciat per les fluctuacions piezomètriques locals. Per a això, l'actual sondeig serà aprofundit fins a -400 m. El sondeig finalitza a -300 m amb una canonada útil de 400 mm; va ser perforat a percussió i també a percussió es pretén aprofundir-lo ara amb un diàmetre de perforació de 390 mm, per a després poder revestir-lo amb canonada d'acer de 350 mm de diàmetre i 6 mm de gruix.  
La columna litològica de l'actual sondeig està formada: fins a -20 m per materials detrítics del quaternari, fins a -220 m per argiles i conglomerats del miocé, i la resta (fins a - 300) per calcàries cretàciques que, en els primers metres presenten cavernes. Precisament són aquestes calcàries, d'edat gargasiana, les que es pretén continuar perforant fins a la cota de -400 m. La massa d'aigua subterrània captada és la 080.106, denominada Plana de Sénia.  
El sondeig està situat en una parcel·la agrícola i en un entorn eminentment agrícola de regadiu. No existeixen en aquesta ni en les proximitats espais naturals protegits ni que formen part de la Xarxa Natura 2000; tampoc s'han observat en aquest emplaçament ni en l'entorn pròxim terrenys forestals, vies pecuàries ni altres elements de rellevància ambiental dignes d'una consideració particular.  
Per a poder accedir al sondeig no es requereix l'obertura de nous accessos ni tampoc anivellaments del terreny amb moviment de terres. Tampoc es requereixen mesures especials per a l'eliminació dels detritus de perforació. Es tracta, a més, d'un sòl no urbanitzable comú, segons el planejament urbanístic vigent.  
  
Tramitació administrativa:  
Mitjançant un escrit signat el 27 de setembre de 2019 pel cap del Servei Territorial d'Indústria i Energia de Castelló (referència expedient ASOSUB/2019/3/12) va entrar en la Direcció General de Medi natural i Avaluació Ambiental el document ambiental del projecte, per a sotmetre'l al procediment d'avaluació ambiental simplificada, segons l'annex II de la Llei 21/2013, de 9 de desembre d'avaluació ambiental.  
  
Dins del tràmit de consultes, segons l'article 46 de la Llei 21/2013, d'avaluació ambiental, es va traslladar l'expedient al Servei Territorial de Medi Ambient (STMA) de València, en data 31 d'octubre de 2019, per disposar aquest d'un tècnic especialista en hidrogeologia i a fi que emetera un informe sobre les afeccions ambientals derivades de l'execució del projecte.  
En data 14 de desembre de 2020, la Unitat d'Impacte Ambiental del STMA (Direcció Territorial de València) emet un informe-proposta en el qual fa un repàs de les característiques tècniques del projecte i de les possibles afeccions ambientals d'aquest i informa favorablement sobre l'actuació i proposa, als efectes ambientals, la resolució favorable d'aquest amb alguns suggeriments que han sigut considerats en aquesta resolució.  
  
Anàlisi dels possibles efectes ambientals:  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres de reperforació i suport a aquestes es limita a 150 m², i es pot estimar en menys d'un mes la duració de les obres. No es preveuen efectes residuals després de l'aplicació de les mesures protectores i correctores previstes.  
b) No resulta previsible que es puguen produir efectes apreciables sobre hàbitats naturals, la Xarxa Natura 2000 ni, a priori, sobre cap altre element ambiental ni historicocultural.  
c) No s'ha plantejat l'acumulació d'efectes negatius respecte a altres projectes ni tampoc que la perforació tinga afeccions significatives sobre l'aqüífer, si bé els possibles efectes hidrogeològics entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 de l'annex II).  
d) Al marge de l'aprofitament hídric, la utilització de recursos naturals resulta irrellevant en aquesta mena d'obres, així com la generació de residus més enllà del detritus de la perforació, que per la poca entitat i la composició terrígena no suposa cap problema d'eliminació.  
  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb efecte breu i d'escassa rellevància ambiental. El risc d'accidents queda regulat per les normes laborals i de seguretat minera, que competeixen a l'òrgan substantiu, i és poc probable que puguen tindre efectes ambientals de consideració.  
f) El sondeig se situa en un entorn agrícola de regadiu qualificat de sòl no urbanitzable comú, segons el planejament urbanístic vigent.  
  
  
Consideracions jurídiques:  
El projecte examinat constitueix un dels supòsits fàctics en els quals resulta preceptiva una avaluació d'impacte ambiental simplificada prèvia a la resolució administrativa que s'adopte per a l'aprovació d'aquest, segons es desprén de l'article 7.2 a) de la Llei 21/2013, d'avaluació ambiental.  
En l'expedient s'han observat els tràmits previstos en la secció 2a de la Llei 21/2013 (modificada per la Llei 9/2018), entre les altres disposicions que li són aplicables. L'article 13.2.f del Reglament orgànic i funcional d'aquesta Conselleria, aprovat mitjançant el Decret 176/2020, de 30 d'octubre, del Consell, atribueix a la Direcció General de Qualitat i Educació Ambiental les competències en matèria d'avaluació ambiental de projectes.  
Per tot això i en exercici de les funcions que tinc legalment atribuïdes, formule la següent resolució:  
  
Primer  
Emetre un informe d'impacte ambiental favorable per a l'autorització i l'equipament del sondeig projectat en la parcel·la 262, del polígon 5, del terme municipal de San Rafael del Río, per considerar que, en els termes plantejats atesa la documentació que consta en l'expedient i amb les condicions establides en l'apartat segon, sense perjudici de l'obtenció prèvia de les autoritzacions sectorials que resulten aplicables, no es preveuen efectes significatius sobre el medi ambient, i s'estima innecessari aplicar un procediment d'avaluació d'impacte ambiental ordinària.  
  
  
Segon  
Tant la part promotora com els òrgans competents han d'observar i fer complir les condicions següents:  
1a) Ha de preveure's que, llevat que l'òrgan competent ho determine innecessari per disposar d'altres opcions o d'una xarxa suficient, el sondeig quede habilitat i disponible per a controls futurs de piezometria i de mostreig de l'aigua subterrània.  
2a) Durant el temps que dure el possible assaig de bombament, i a fi de previndre processos erosius i evitar escolaments incontrolats, l'aigua extreta ha de ser evacuada com cal cap a llits naturals i adoptar mesures per a evitar erosió i els possibles danys en infraestructures i propietats adjacents. Si es produeixen aquests, el promotor de l'obra haurà de reparar els desperfectes i, si escau, indemnitzar els afectats pels perjudicis ocasionats.  
3a) Si el material extret pot classificar-se com a residus no perillosos consistents en sòls no contaminats excavats i altres materials naturals excavats procedents d'obres de construcció o demolició, com ara terres, argiles, llims, arenes, graves o pedres, incloses en el codi LER (Llista europea de residus) 17 05 04, li és aplicable l'Ordre APM/1007/2017, de 10 d'octubre, sobre normes generals de valorització de materials naturals excavats per a utilitzar-los en operacions de farciment i obres diferents d'aquelles en les quals es van generar.  
  
4a) Si durant l'execució de les obres es troben restes paleontològiques, arqueològics o etnogràfics, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per protegir-les i conservar-les, de conformitat amb el que s'estableix en els articles 63 i 65 de la Llei 4/1998, d'11 de juny de la Generalitat Valenciana del patrimoni cultural valencià.  
  
  
Tercer  
De conformitat amb el que s'estableix en l'article 47.3 i 47.4 de la Llei 21/2013, d'avaluació ambiental, s'ordena la publicació d'aquesta resolució en el Diari Oficial de la Generalitat Valenciana i s'adverteix, així mateix, que perdrà la vigència i deixarà de produir efectes si una vegada publicada no s'haguera autoritzat el projecte en el termini màxim de 4 anys des d'aquesta publicació.  
  
Quart  
D'acord amb el que es disposa en l'article 47.6 de la Llei 21/2013, d'avaluació ambienta, contra aquest informe d'impacte ambiental no es pot interposar cap recurs, sense perjudici del que, si escau, siga procedent, en via administrativa o judicial, enfront de la resolució d'autorització del projecte.  
  
València, 26 de gener de 2021.- El director general de Qualitat i Educació Ambiental: Joan Piquer Huerga.»  
  
València, 19 de maig de 2021.- El director general de Qualitat i Educació Ambiental: Joan Piquer Huerga.